section_heading: Životopis
paragraph_text: Rođena je kao prvo dijete Olge Haas i Mathiasa Bachmanna u Klagenfurtu. Djetinjstvo je provela u Koruškoj. Od 1945. do 1950. studirala je filozofiju, psihologiju, germanistiku i pravo u Innsbrucku, Grazu i Beču. Godine 1950. promovirala je radom: "Kritičko poimanje egzistencijalne filozofije Martina Heideggera". Svoje pjesme prvi put čita 1952. na zasjedanju "Grupe 47", koja joj godinu dana zatim i nagrađuje prvu zbirku pjesama "Oročeno vrijeme". Od 1953. živjela je u Zürichu i Rimu, gdje boravi do kraja života. Drugu knjigu pjesama "Dozivanje Velikog Medvjeda", objavljuje 1956. Prevodila je, pisala eseje iz područja književnosti, radijske igre i novele. Roman "Malina" objavljen je 1971. Za gotovo sve knjige dobila je ugledne književne nagrade, od nagrade "Grupe 47", nagrade grada Bremena za "Dozivanje Velikog Medvjeda", nagradu oslijepljenih u ratu za radijsku igru "Dobri Bog s Manhattana", nagradu berlinske kritike za knjigu novela "Tridesete godine"; najzad i Büchnerovu nagradu. Nakon tajanstvenih susreta s pjesnikom holokausta Paulom Celanom u Beču i Parizu, nakon vihorne veze s destruktivnim Maxom Frischom, život joj tragično završava u vatri njezinog rimskog stana, 17. listopada 1973.